Komission asetus (EY) N:o 474/2002, annettu 15 päivänä maaliskuuta 2002, neuvoston asetuksilla (EY) N:o 1452/2001, (EY) N:o 1453/2001 ja (EY) N:o 1454/2001 vahvistettujen syrjäisimpien alueiden erityisten hankintajärjestelmien soveltamista koskevista yksityiskohtaisista säännöistä annetun komission asetuksen (EY) N:o 20/2002 muuttamisesta



Virallinen lehti nro L 075 , 16/03/2002 s. 0025 - 0025



Komission asetus (EY) N:o 474/2002, annettu 15 päivänä maaliskuuta 2002, neuvoston asetuksilla (EY) N:o 1452/2001, (EY) N:o 1453/2001 ja (EY) N:o 1454/2001 vahvistettujen syrjäisimpien alueiden erityisten hankintajärjestelmien soveltamista koskevista yksityiskohtaisista säännöistä annetun komission asetuksen (EY) N:o 20/2002 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tiettyjä maataloustuotteita koskevista erityistoimenpiteistä Ranskan merentakaisten departementtien hyväksi, direktiivin 72/462/ETY muuttamisesta ja asetusten (ETY) N:o 525/77 ja (ETY) N:o 3763/91 (Poseidom) kumoamisesta 28 päivänä kesäkuuta 2001 annetun neuvoston asetuksen (EY) N:o 1452/2001(1) ja erityisesti sen 22 artiklan, ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi ja asetuksen (ETY) N:o 1600/92 kumoamisesta (Poseima) 28 päivänä kesäkuuta 2001 annetun neuvoston asetuksen (EY) N:o 1453/2001(2) ja erityisesti sen 34 artiklan, sekä katsoo seuraavaa: (1) Teknisistä syistä ja jotta voidaan varmistaa Azorien ja Madeiran erityisen hankintajärjestelmän asianmukainen valvonta 30 kesäkuuta 2002 päättyvän siirtymäkauden ajan, Portugalin viranomaiset ovat pyytäneet, että todistushakemusten jättämiseen ja niiden voimassaoloon sovelletaan erityissäännöksiä. Pyyntöön on syytä suostua ja rajoittaa todistushakemusten jättäminen kunkin kuukauden viiteen ensimmäiseen työpäivään sekä vahvistaa todistusten voimassaoloaika päättyväksi niiden myöntämistä seuraavan toisen kuukauden lopussa. Näitä uusia sääntöjä on syytä alkaa soveltaa 1. huhtikuuta 2002. (2) Komission asetuksen (EY) N:o 20/2002(3) 30 artiklan toisen alakohdan toisessa luetelmakohdassa on virhe. Kyseinen virhe saattaa aiheuttaa soveltamisvaikeuksia erityisen hankintajärjestelmän täytäntöönpanossa 1 päivän tammikuuta ja 30 päivän kesäkuuta 2002 välisenä siirtymäkautena, joka on myönnetty Ranskan merentakaisille departementeille sekä Azoreille ja Madeiralle. Tämä virhe on korjattava, jotta mainittuna siirtymäkautena voidaan myöntää todistuksia asianmukaisesti. (3) Tässä asetuksessa säädetyt toimenpiteet ovat kaikkien asianomaisten hallintokomiteoiden lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (EY) N:o 20/2002 seuraavasti: 1) Lisätään 29 artiklaan kohta 3 seuraavasti: "3. Seuraavia säännöksiä sovelletaan Azoreihin ja Madeiraan 30 päivään kesäkuuta 2002 asti: a) todistushakemukset on jätettävä kunkin kuukauden viiden ensimmäisen työpäivän aikana, ja todistukset annetaan seuraavien viiden työpäivän kuluessa, b) todistukset ovat voimassa niiden antamista seuraavat kaksi kuukautta." 2) Korvataan 30 artiklan toisen alakohdan toinen luetelmakohta seuraavasti: "- asetuksen 4, 5, 7 ja 9 artiklaa sekä 10 artiklan 1 kohtaa ja 11, 13, 14, 15, 26 ja 27 artiklaa sovelletaan merentakaisiin departementteihin sekä Azoreihin ja Madeiraan vasta 1 päivästä heinäkuuta 2002." 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Asetuksen 1 artiklan ensimmäisen kohdan säännöksiä sovelletaan 1 päivästä huhtikuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä maaliskuuta 2002. Komission puolesta Franz Fischler Komission jäsen (1) EYVL L 198, 21.7.2001, s. 11. (2) EYVL L 198, 21.7.2001, s. 26. (3) EYVL L 8, 11.1.2002, s. 1.